text: Mere regn er på vej til de tørkeramte
  11 juni 2018 kl. 07.02
  Køligere luft og lokale regnbyger erstatter i den kommende uge den seneste tids bagende sol og 25 grader. 
  Et lavtryk passerer Skandinavien sydover, og det vil få køligere luft til at strømme nedover landet fra vest og nordvest.
  Mandag vil være stort set tørt med ret mange skyer især vestpå og kun lidt sol i det meste af Jylland. Derudover vil den kraftige vind fra Nordsøen tage til. Vinden bliver frisk ved kysterne med stedvis kuling ved Vestkysten. 
  Mandag vil temperaturerne være mellem 16 og 21 grader, dog varmest i den sydøstlige del af landet og tirsdag nogle grader varmere, lyder det fra DMI.
  Onsdag bliver den mest solrige dag, dog fortsat med lokale byger og kølige vinde på den jyske vestkyst. Torsdag aften og natten til fredag vil en frontpassage sørge for stedvis regn. 
  - Vi må håbe for landmændene og den tørre jord, at der kommer lidt mere regn efter den tørre periode, vi har haft indtil nu, siger Martin Lindberg, der er vagthavende meteorolog ved DMI, til Ritzau.
  